Na temelju članka 15. stavak 1. točka 2. Zakona o turističkim zajednicama i promicanju hrvatskog turizma («Narodne novine», broj 52/19.) i članka 17. stavka 1. točke 2. i članka 22. stavka 6. Statuta Turističke zajednice OPĆINE MOŠĆENIČKA DRAGA, Skupština Turističke zajednice Mošćeničke Drage, na sjednici održanoj **dana 30. listopada 2024. godine**, donijela je

POSLOVNIK O RADU

SKUPŠTINE TURISTIČKE ZAJEDNICE OPĆINE MOŠĆENIČKA DRAGA

# OPĆE ODREDBE

## Članak 1.

Ovim Poslovnikom uređuje se način rada Skupštine Turističke zajednice OPĆINE Mošćenička

Draga (u daljnjem tekstu: Skupština Zajednice) i to:

* način konstituiranja Skupštine Zajednice, postupak potvrđivanja odnosno prestanak mandata predstavnika članova Zajednice u Skupštini,
* postupak izbora i razrješenja članova Turističkog vijeća i izbor predstavnika Zajednice u Skupštinu Turističke zajednice Primorsko-goranske županije,
* ostvarivanje prava, obveza i odgovornosti članova Skupštine Zajednice,
* sazivanje i vođenje sjednica Skupštine Zajednice i druga pitanja vezana za

održavanje sjednice Skupštine,

* način i postupak donošenja akata u Skupštini Zajednice,
* javnost rada Skupštine Zajednice
* druga pitanja od značaja za rad Skupštine Zajednice.

## Članak 2.

Sastav, djelokrug i ovlaštenja Skupštine Zajednice utvrđena su Statutom Zajednice.

## Članak 3.

Rad Skupštine Zajednice je javan.

Javnost se može iznimno isključiti samo u odnosu na isprave i podatke koji predstavljaju

poslovnu tajnu.

Sjednici Skupštine Zajednice može prisustvovati svaki zainteresirani član Zajednice, a osobe

koje nisu članovi Zajednice, samo ako su pozvani ili po odobrenju Skupštine Zajednice.

## Članak 4.

Predstavnici u Skupštini Zajednice kao i druge osobe koje prisustvuju na sjednici Skupštine Zajednice dužni su pridržavati se odredaba ovog Poslovnika.

# KONSTITUIRANJE SKUPŠTINE, POSTUPAK POTVRĐIVANJA ODNOSNO PRESTANAK MANDATA ČLANOVA SKUPŠTINE

## Članak 5.

Izbore za Skupštinu Zajednice raspisuje Turističko vijeće najkasnije 60 dana prije isteka mandata Skupštine Zajednice.

Izbornu skupštinu otvara i njome predsjedava predsjednik Zajednice.

## Članak 6.

Na izbornoj Skupštini potvrđuje se mandat predstavnika članova Zajednice u Skupštini i odlučuje o zahtjevu pravne ili fizičke osobe za dragovoljne članove Zajednice (u daljnjem tekstu: članovi Skupštine), biraju se članovi Turističkog vijeća.

Na izbornoj skupštini bira se i zapisničar i dva ovjerovitelja zapisnika, te njihovi zamjenici.

## Članak 7.

Potvrđivanje mandata članova Skupštine obavlja se na početku rada izborne Skupštine.

Potvrđivanje mandata iz stavka 1. ovog članka obavlja se na prijedlog verifikacijske komisije koju bira Skupština.

Verifikacijska komisija prijedlog za utvrđivanje mandata članova Skupštine podnosi na temelju izvješća o provedenim izborima.

Verifikacijsku komisiju sačinjava predsjednik i dva člana izabrani iz redova članova Skupštine.

## Članak 8.

Od dana potvrđivanja mandata, članovi Skupštine imaju prava i dužnosti člana Skupštine određene Zakonom o turističkim zajednicama i promicanju hrvatskog turizma (u daljnjem tekstu: Zakon) i Statutom Zajednice do prestanka mandata.

## Članak 9.

Potvrđivanjem mandata članova Skupštine, Skupština Zajednice smatra se konstituiranom.

## Članak 10.

Članu Skupštine prestaje mandat u slučajevima utvrđenim Statutom Zajednice.

Ako član Skupštine podnese osobni zahtjev za prestanak mandata predsjednik Zajednice tekst zahtjeva dostavlja članovima Skupštine.

O sadržaju osnovanosti podnesenog zahtjeva odlučuje se na sjednici Skupštine na temelju

provedene rasprave.

Ako Skupština prihvati podneseni zahtjev, članu Skupštine prestaje mandat danom donošenja odluke o prestanku mandata.

## Članak 11.

Nakon prestanka mandata člana Skupštine provode se dopunski izbori.

Odredbe članka 10. stavak 2.,3. i 4. ovog Poslovnika odgovarajuće se primjenjuju i u drugim

slučajevima prestanka mandata člana Skupštine predviđenih Statutom.

U slučaju prestanka mandata člana Skupštine prije proteka vremena na koje je izabran, novi

član se bira na vrijeme do isteka mandata na koji je izabran prethodnik.

# POSTUPAK IZBORA I RAZRJEŠENJA ČLANOVA TURISTIČKOG VIJEĆA

## Članak 12.

Skupština Zajednice bira članove Turističkog vijeća, u skladu sa Zakonom, Statutom i ovim

Poslovnikom.

## Članak 13.

Prije provođenja izbora za članove Turističkog vijeća odlučuje se o načinu glasovanja.

Tajno glasovanje provodi se u pravilu kada je broj predloženih kandidata veći od broja koji se

bira odnosno imenuje.

Ako je donesena odluka da se izbor obavlja tajnim glasovanjem Skupština iz redova svojih članova bira Kandidacionu i Izbornu komisiju.

Kandidacionu i Izbornu komisiju čine predsjednik i 2 člana.

## Članak 14.

U slučaju javnog glasovanja, glasovanje se obavlja na način propisan odredbama članka 50. i

51. ovog Poslovnika.

## Članak 15.

Kandidaciona komisija predlaže kandidate za Turističko vijeće.

Kada Skupština prihvati kandidacijsku listu za izbor Turističkog vijeća, izbore provodi Izborna komisija.

## Članak 16.

Za donošenje odluke o izboru članova Turističkog vijeća potrebno je da je na sjednici

Skupštine prisutno više od polovice ukupnog broja članova Skupštine.

Izabrani su oni kandidati za koje je glasovala većina prisutnih članova Skupštine, a koji su dobili redovom najveći broj glasova.

Ako se u slučaju iz stavka 2. ovog članka ne može utvrditi koji su kandidati izabrani zbog toga što su dva ili više kandidata dobili jednak broj glasova, ponovno se glasuje samo za te kandidate.

## Članak 17.

Tajno glasovanje provodi se glasačkim listićem.

Glasački listići su jednake veličine, iste boje i oblika.

Na glasačkom listiću imena kandidata navode se abecednim redom.

## Članak 18.

Član Skupštine glasuje osobno i to jednim glasačkim listićem.

Član Skupštine glasuje tako da na glasačkom listiću zaokruži redni broj ispred imena kandidata za kojeg glasuje, a u slučaju razrješenja zaokružuje riječi *„Za razrješenje“* ili *„Protiv razrješenja“*

Glasački listić na kojem je zaokružen redni broj ispred imena većeg broja kandidata od broja koji se bira, smatra se nevažećim.

Nevažeći je i nepopunjeni glasački listić kao i listić na kojem su dopisana nova imena odnosno glasački listić koji je tako popunjen da se ne može sa sigurnošću utvrditi za koje je kandidate član Skupštine glasovao odnosno da li je zaokružio riječi *„Za razrješenje“* ili *„Protiv razrješenja“.*

## Članak 19.

Rezultati glasovanja utvrđuju se na osnovu predanih glasačkih listića. Rezultat glasovanja utvrđuje Izborna komisija.

## Članak 20.

Ako pri glasovanju potreban broj glasova ne dobije toliki broj kandidata koji se bira, glasovanje se ponavlja za kandidate koji nisu dobili potrebnu većinu.

Ako se kod ponovljenog glasovanja ne dobije potrebna većina glasova prijedlog za izbor kandidata koji ni u ponovljenom glasovanju nisu dobili potreban broj glasova skida se s dnevnog reda.

## Članak 21.

U slučaju ponovnog glasovanja sjednica se prekida radi pripreme novih glasačkih listića.

Ponovno glasovanje provodi se po istom postupku kao i prvo glasovanje.

## Članak 22.

Skupština može opozvati člana Turističkog vijeća ako ne obavlja svoje dužnosti u skladu sa Zakonom i Statutom Zajednice.

Postupak za razrješenje odnosno opoziv u smislu stavka 1. ovog članka može se pokrenuti i na prijedlog 1/10 članova Skupštine ili predsjednika Zajednice.

## Članak 23.

Skupština će razriješiti člana Turističkog vijeća i u slučaju podnošenja osobnog zahtjeva za prestanak mandata.

U slučaju razrješenja članova Turističkog vijeća odgovarajuće se primjenjuju odredbe članka

13. do 21. ovog Poslovnika.

# IZBOR PREDSTAVNIKA ZAJEDNICE U SKUPŠTINU TURISTIČKE ZAJEDNICE

**PRIMORSKO-GORANSKE ŽUPANIJE**

## Članak 24.

Skupština Zajednice bira najmanje jednog predstavnika Zajednice u Skupštinu Turističke zajednice Primorsko-goranske županije. Veći broj predstavnika određuje se razmjerno udjelu Zajednice u prihodima Turističke zajednice Primorsko-goranske županije iz osnove ostvarene boravišne pristojbe i turističke članarine Zajednice. Ako Zajednica u ukupnom prihodu sudjeluju s više od 5% bira dva predstavnika, a ako sudjeluju s više od 10% bira tri predstavnika.

Udio u prihodu utvrđuje se prema prihodu u godini koja prethodi izbornoj Skupštini.

Izbor predstavnika Zajednice u Skupštinu Turističke zajednice Primorsko-goranske županije obavlja se na način propisan odredbom članka 13. do 21. ovog Poslovnika.

# PRAVA, OBVEZE I ODGOVORNOSTI ČLANOVA SKUPŠTINE ZAJEDNICE

## Članak 25.

Članovi Skupštine imaju pravo i dužnost da prisustvuju sjednicama Skupštine i sudjeluju u njihovom radu i odlučivanju.

Član Skupštine dužan je redovno prisustvovati sjednicama.

U slučaju opravdane spriječenosti, član Skupštine dužan je o tome pravovremeno izvijestiti predsjednika Zajednice.

## Članak 26.

Članovi Skupštine imaju sljedeća prava, obveze i odgovornosti:

* podnositi prijedloge odluka, zaključaka i drugih akata koje donosi Skupština

Zajednice,

* podnositi prijedloge za razmatranje određenih pitanja od interesa za rad Zajednice,
* predlagati izbor članova Turističkog vijeća,
* izvršavati zadatke koje mu Skupština Zajednice povjeri,
* birati i biti biran u tijela Zajednice sukladno Zakonu i Statutu Zajednice
* davati mišljenja na iznijete prijedloge odluka i drugih akata,
* postavljati pitanja i tražiti odgovore u svezi s radom Zajednice, njezinih tijela i Turističkog ureda,
* sudjelovati u raspravljanju i odlučivanju,
* obavještavati članove Zajednice, čiji je predstavnik, o radu Skupštine Zajednice

## Članak 27.

Skupština Zajednice nadzire:

1. vođenje poslova Zajednice
2. materijalno i financijsko poslovanje i raspolaganje sredstvima Zajednice
3. izvršenje i provedbu programa rada Zajednice.

Skupština Zajednice obvezna je obaviti nadzor najmanje jednom godišnje i to prije donošenja izvješća o izvršenju programa rada te je, pored navedenog nadzora, obvezna obaviti nadzor i na zahtjev natpolovične većine članova Skupštine kao i po nalogu nadležnog ministarstva, ukoliko takav zahtjev Skupštine odnosno nalog ministarstva postoje.

## Članak 28.

Članovi Skupštine imaju pravo na postavljena pitanja dobiti usmeni odgovor na sjednici Skupštine.

Ako nije moguće postupiti u skladu sa stavkom 1. ovog članka, članu Skupštine na

postavljeno pitanje dostavit će se pisani odgovor u roku od 15 dana.

## Članak 29.

Članovima Skupštine dostavljaju se izvješća, analize i drugi materijali o kojima će se raspravljati na sjednici Skupštine.

Članovi Skupštine imaju pravo uvida u sve materijale koji se pripremaju ili prikupljaju u Turističkom uredu Zajednice.

Predsjedniku Zajednice se materijali iz stavka 1. i 2. ovog članka dostavljaju izravno ili putem

nadležnih upravnih tijela Općine.

## Članak 30.

Članovi Skupštine imaju pravo koristiti tehnička i informatička sredstva u Turističkom uredu Zajednice koja su mu potrebna za obavljanje dužnosti.

## Članak 31.

Član Skupštine ima pravo na naknadu troškova i izgubljenu zaradu nastalu u svezi s radom u Skupštini u visini i na način određen posebnom odlukom Skupštine.

## Članak 32.

Član Skupštine u obavljanju privatnih i drugih poslova, bilo za sebe ili svojeg poslodavca, ne

smije se koristiti položajem člana Skupštine.

# SAZIVANJE I VOĐENJE SJEDNICE SKUPŠTINE

## Članak 33.

Skupština Zajednice odlučuje na sjednicama.

Redovna sjednica održava se najmanje dva puta godišnje, a izvanredno održavanje sjednice Skupštine uređeno je Statutom zajednice.

## Članak 34.

Sjednicu Skupštine saziva i njome predsjedava predsjednik Zajednice, a u slučaju odsutnosti, odnosno spriječenosti predsjednika Zajednice, Skupštini zajednice predsjedava zamjenik predsjednika Zajednice kojeg on odredi i koji za svoj rad odgovara predsjedniku Zajednice (u daljnjem tekstu predsjedavajući).

Sjednica se može sazvati na zahtjev Turističkog vijeća, najmanje 1/10 članova Skupštine i

direktora Zajednice.

Ako u slučajevima utvrđenim Statutom Zajednice, predsjednik Zajednice ne sazove Skupštinu Zajednice, Skupštinu mogu sazvati Turističko vijeće ili 20% članova Skupštine.

## Članak 35.

Poziv za sjednicu Skupštine Zajednice upućuje se članovima Skupštine najmanje osam dana prije dana održavanja sjednice.

Zajedno s pozivom, članovima Skupštine se dostavlja prijedlog dnevnog reda i odgovarajući

materijal uz dnevni red.

Uz pisani poziv za sjednicu dostavlja se i zapisnik s prethodne sjednice.

Iznimno, u hitnim slučajevima, sjednica se može sazvati u kraćem roku i na drugi pogodan način, a dnevni red za tu sjednicu može se predložiti na samoj sjednici, a o čemu odlučuje predsjednik Zajednice.

## Članak 36.

Sjednica se saziva pisanim pozivom koji sadrži mjesto, dan i sat održavanja sjednice.

Poziv za sjednicu dostavlja se i drugim pravnim i fizičkim osobama na koje se posredno ili

neposredno odnosi dnevni red.

Sjednica Skupštine se iznimno i u hitnim slučajevima može održati kao elektronska sjednica. Poziv za elektronsku sjednicu sadrži obaveznu naznaku da se radi o elektronskoj sjednici,

redni broj sjednice, prijedlog dnevnog reda te rok do kada članovi Skupštine Zajednice mogu poslati očitovanje po pojedinoj točki dnevnog reda.

Za donošenje odluke potrebno je da glasuje najmanje polovica ukupnog broja članova Skupštine, osim ako za pojedino pitanje ovim Poslovnikom ili Statutom nije drugačije određeno.

Glasovanje se provodi na način da se član Skupštine u svom očitovanju po pojedinoj točki

izjasni da li je „za“, „protiv“ ili „suzdržan“.

Rezultati glasovanja objavljuju se svim članovima Skupštine elektronskim putem.

## Članak 37.

Nakon otvaranja sjednice predsjedavajući daje potrebna objašnjenja u svezi s radom

Skupštine.

## Članak 38.

Skupština može pravovaljano odlučivati ako je sjednici prisutno više od polovice ukupnog broja članova Skupštine.

Skupština Zajednice donosi odluke većinom glasova prisutnih članova Skupštine, osim ako za

pojedino pitanje ovim Poslovnikom ili Statutom nije drugačije određeno.

Ako se utvrdi da sjednici Skupštine nije nazočan dovoljan broj članova Skupštine sjednica se može odgoditi za određeni sat istog dana ili se na istoj sjednici saziva sljedeća sjednica Skupštine, s datumom održavanja unutar 15 dana od dana sazivanja neodržane sjednice Skupštine.

Iznimno od stavaka 1. i 2. ovoga članka, tako održana sljedeća Skupština može pravovaljano odlučivati i kad sjednici ne prisustvuje više od polovice članova Skupštine pod uvjetom da odlučuje dvotrećinskom većinom glasova prisutnih članova.

Predsjedavajući je dužan prekinuti i odgoditi sjednicu Skupštine ako za vrijeme trajanja

sjednice Skupštine utvrdi da više nije prisutan potreban broj članova Skupštine.

## Članak 39.

O prisustvovanju članova Skupštine na sjednicama Skupštine Zajednice vodi se evidencija.

Predsjedavajući obavještava Skupštinu o tome tko je osim članova pozvan na sjednicu Skupštine i koji su članovi obavijestili da su spriječeni prisustvovati sjednici.

## Članak 40.

Na početku sjednice utvrđuje se dnevni red prema prijedlogu koji je naznačen u pozivu na

sjednicu.

Predloženi dnevni red može se na početku sjednice i u toku rasprave o dnevnom redu proširiti ili pojedini predmet skinuti s dnevnog reda na prijedlog ovlaštenih predlagatelja - obvezatnih članova Skupštine utvrđenih Statutom Zajednice.

Prijedlog za proširenje dnevnog reda s novim predmetom o kojem nisu raspravljala nadležna tijela (Turističko vijeće) može se prihvatiti samo ukoliko predlagatelj obrazloži potrebnu hitnost.

O dnevnom redu i izmjenama prijedloga dnevnog reda odlučuje se bez rasprave.

Nakon što je utvrđen dnevni red prema odredbama ovog Poslovnika, predsjedavajući objavljuje usvojeni dnevni red i prelazi se na raspravu o pojedinim točkama i to redom koji je utvrđen u prihvaćenom dnevnom redu.

## Članak 41.

Na sjednici se o svakom predmetu dnevnog reda raspravlja prije nego što se o njemu odlučuje, osim ako je ovim Poslovnikom određeno da se odlučuje bez rasprave.

Predsjedavajući zaključuje raspravu kad utvrdi da nema više prijava za raspravu.

## Članak 42.

U radu sjednice Skupštine Zajednice mogu sudjelovati članovi Zajednice, stručne i druge osobe koje su pozvane na izlaganje pojedinih prijedloga o kojima se odlučuje.

Pravo i obvezu odlučivanja na sjednici Skupštine Zajednice imaju samo članovi Skupštine

Zajednice.

## Članak 43.

Nitko ne može govoriti na sjednici prije nego što zatraži i dobije riječ od predsjedavajućeg.

Prijave za riječ podnose se čim se otvori rasprava o pojedinim predmetu po točki dnevnog reda i mogu se podnositi sve do zaključenja rasprave.

Predsjedavajući osigurava govorniku neometano izlaganje.

U raspravi se govori u pravilu s govornice.

S mjesta se može govoriti samo ako tehnički uvjeti dozvoljavaju da se govornika čuje i da

njegove riječi mogu biti zabilježene, o čemu odlučuje predsjedavajući.

## Članak 44.

Predsjedavajući daje riječ po redoslijedu kojim se predstavnici ili sudionici javljaju.

Govornik može govoriti samo o predmetu o kome se raspravlja i po utvrđenom dnevnom redu, a ako se udalji od predmeta dnevnog reda predsjedavajući će ga opomenuti, a ako se i dalje ne bude pridržavao dnevnog reda, predsjedavajući mu može oduzeti riječ.

## Članak 45.

Predsjedavajući osigurava red na sjednici.

Za povredu reda na sjednici, predsjedavajući može člana Skupštine opomenuti ili mu oduzeti

riječ.

Opomena će se izreći članu Skupštine koji na sjednici svojim ponašanjem ili govorom narušava red i odredbe ovog Poslovnika, a ukoliko to nastavi činiti i nakon dvije opomene, oduzet će mu se riječ.

Predsjedavajući može naložiti udaljavanje sa sjednice svakoga tko narušava red.

Ako predsjedavajući ne može održati red na sjednici redovnim mjerama, odredit će se prekid

sjednice.

## Članak 46.

Članu Skupštine koji želi govoriti o povredi ovog Poslovnika ili o povredi utvrđenog dnevnog

reda predsjedavajući mora dati riječ čim je zatraži.

O prigovoru iz stavka 1. ovog članka član Skupštine može govoriti najduže 3 minute.

Predsjedavajući je dužan poslije iznesenog prigovora dati objašnjenje o povredi ovog

Poslovnika odnosno utvrđenog dnevnog reda.

## Članak 47.

Na sjednici Skupštine može se odlučiti da govornik o istoj temi može govoriti samo jedanput, a može se odrediti i vrijeme trajanja govora.

## Članak 48.

Ako o nekom predmetu ima više prijedloga o svakom od njih glasuje se odvojeno.

Prvo se glasuje o prijedlogu koji najviše odstupa od predloženog rješenja i sukladno tom

kriteriju, dalje o ostalim prijedlozima i amandmanima.

## Članak 49.

O svakom predmetu dnevnog reda Skupština donosi odgovarajući akt.

Skupština Zajednice na temelju prava i ovlaštenja utvrđenih Zakonom i Statutom Turističke zajednice, donosi opće akte, programe i planove utvrđene Statutom Zajednice, te odluke, preporuke i zaključke.

Odluka se donosi kao akt kojim se odlučuje o izboru, imenovanju i razrješenju članova tijela

Zajednice.

Preporukom se ukazuje na podnesene prigovore i pritužbe na rad Skupštine i drugih tijela Zajednice odnosno stručnih službi Zajednice.

Zaključkom se zauzimaju stavovi i izražavaju mišljenja o pitanjima o kojima se odlučuje

odlukom.

Akte Skupštine Zajednice potpisuje predsjednik Zajednice.

## Članak 50.

Glasovanje na sjednici Skupštine Zajednice u pravilu je javno, osim ako Skupština ne odluči drukčije.

Javno glasovanje provodi se dizanjem ruke ili poimeničnim izjašnjavanjem.

Javno glasovanje dizanjem ruku provodi se na način da predsjedavajući prvo poziva članove da se izjasne tko je „za“ prijedlog, a zatim tko je „protiv“ prijedloga.

Poimenično glasovanje provodi se tako da se svaki pozvani član Skupštine izjašnjava „za“ ili

„protiv“.

## Članak 51.

Poslije završenog glasovanja predsjedavajući utvrđuje rezultate glasovanja i na temelju rezultata objavljuje da li je prijedlog prihvaćen ili odbijen.

## Članak 52.

O radu sjednice vodi se zapisnik.

Zapisnik sadrži osnovne podatke o radu sjednice, o prijedlozima iznijetim na sjednici, o sudjelovanju u raspravi te o donesenim odlukama.

U zapisnik se unosi i rezultat glasovanja o pojedinom predmetu.

## Članak 53.

Svaki član Skupštine ima pravo na početku sjednice iznijeti primjedbe na zapisnik.

O osnovanosti primjedbe na zapisnik odlučuje se na sjednici bez rasprave. Ako se primjedba prihvati, izvršiti će se u zapisniku odgovarajuća izmjena.

Usvojeni zapisnik potpisuju predsjednik Zajednice i zapisničar.

Zapisnik na kojega nema primjedbi kao i zapisnik o kojem su suglasno izvršene izmjene

temeljem primjedbi smatra se usvojenim.

Usvojen zapisnik potpisuju predsjedavajući, zapisničar i ovjerovitelj zapisnika.

## Članak 54.

Izvornici zapisnika sa sjednice Skupštine čuvaju se u Turističkom uredu Zajednice.

## Članak 55.

Na sjednici Skupštine mogu se voditi stenografske bilješke ili tonsko snimanje, koji se na zahtjev članova Skupštine stavljaju njima na uvid.

Ostvarivanje prava iz stavka 1. ovog članka osigurava ovlaštena osoba u Turističkom uredu

Zajednice.

## Članak 56.

Svaki član Skupštine ili drugi sudionik u raspravi ima pravo redigirati svoje izlaganje bez unošenja bitnih izmjena u tekst i bez izostavljanja izraženih misli i razloga.

U slučaju spora o osnovanosti zahtjeva da se izvrši ispravak u zapisniku odlučuje se na

narednoj sjednici bez rasprave.

## Članak 57.

Predstavnici tiska i drugih sredstava javnog priopćavanja mogu prisustvovati sjednicama Skupštine i izvještavati javnost o radu Skupštine.

Poziv za sjednicu Skupštine s odgovarajućim materijalima dostavlja se i predstavnicima

javnog priopćavanja.

Od dostupnosti javnosti mogu se izuzeti materijali koji su označeni kao poslovna tajna.

O radu sjednice Skupštine može se dati i službeno priopćenje za tisak i druga sredstva javnog informiranja.

Priopćenje iz stavka 4. ovog članka daje Predsjednik Zajednice.

## Članak 58.

O odnosima s predstavnicima sredstava javnog priopćavanja brine se predsjednik Zajednice i direktor Zajednice.

# ZAVRŠNE ODREDBE

## Članak 59.

Ovaj Poslovnik stupa na snagu danom oglašavanja na oglasnoj ploči Zajednice.

Stupanjem na snagu ovog Poslovnika prestaje važiti Poslovnik o radu Skupštine

Zajednice od 13. travnja 2010. godine.

*Predsjednik Skupštine Turističke zajednice*

*Rikardo Staraj*